
1. Uvod 


Staranje ves čas našega življenja vpliva na vse vidike našega življenja. Medtem ko se 
soočamo s sedanjo pandemijo ter se borimo za zaščito življenj in možnosti preživljanja, ne 
smemo spregledati izjemnega razvoja: še nikoli prej ni toliko Evropejcev in Evropejk živelo 
tako dolgo. To je velik dosežek, ki temelji na socialnem tržnem gospodarstvu EU. 


V zadnjih petih desetletjih se je pričakovana življenjska doba ob rojstvu podaljšala za 
približno 10 let tako za moške kot ženske. Demografski profil regij EU se zelo razlikuje, 
zlasti med mestnimi in podeželskimi območji, pri čemer se nekateri kraji znatno starajo, v 
drugih pa se obseg delovno sposobnega prebivalstva povečuje. Evropa nikakor ni edina 
celina s starajočim se prebivalstvom, vendar je ta proces tu najbolj napredoval. Za 
ponazoritev: današnja mediana starosti v Evropi', 42,5 leta, znaša več kot dvakratnik mediane 
starosti v Afriki. Ta vrzel bo v prihodnjih desetletjih ostala velika. 


Ta trend močno vpliva na vsakdanje življenje ljudi in našo družbo. Vpliva na 
gospodarsko rast, fiskalno vzdržnost, zdravstveno varstvo, dolgotrajno oskrbo ter splošno 
dobro počutje in socialno kohezijo. Poleg tega so prišli zaradi nesorazmernega vpliva 
pandemije na starejše — v smislu hospitalizacij in smrti — do izraza nekateri izzivi, ki jih 
staranje prebivalstva predstavlja za zdravstveno in socialno varstvo. Vendar staranje prinaša 
tudi nove priložnosti za ustvarjanje novih delovnih mest, spodbujanje socialne pravičnosti in 
povečanje blaginje, na primer v „srebrni“ in skrbstveni ekonomiji. 


Države članice obravnavajo učinke staranja prebivalstva z izboljšanjem sistemov 
izobraževanja in usposabljanja, spodbujanjem daljšega in polnejšega delovnega življenja ter 
reformiranjem sistemov socialne zaščite in pokojninskih sistemov. Vendar pa je glede na 
obseg in hitrost tega trenda in glede na posledice, ki ga bo imel za družbo, treba preučiti tudi 
nove pristope in zagotoviti, da bodo naše politike ustrezne v obdobju velikih sprememb — od 
dvojnega zelenega in digitalnega prehoda do novih oblik dela in nevarnosti pandemij. 


Namen te zelene knjige je začeti široko razpravo o politikah glede staranja, da se 
pogovorimo o možnostih za predvidevanje izzivov in priložnosti, ki jih prinaša staranje, ter o 
odzivanju nanje, zlasti ob upoštevanju agende ZN za trajnostni razvoj do leta 2030 in 
desetletja ZN za zdravo staranje. Za obvladovanje učinkov staranja so večinoma pristojne 
države članice, EU pa je v dobrem položaju, da opredeli ključna vprašanja in trende ter 
podpre ukrepe na področju staranja na nacionalni, regionalni in lokalni ravni. Državam 
članicam in regijam lahko pomaga pri oblikovanju lastnih prilagojenih političnih odgovorov 
na staranje. 


Evropski steber socialnih pravic" določa številna načela, ki se neposredno ali posredno 
nanašajo na področja, na katera vpliva staranje. Ta so med drugim starostni dohodki in 


Evropa v tem primeru pomeni vso celino. Vir: napovedi ZN za svetovno prebivalstvo, revidirane leta 2019. 
Eurostatova spletna preglednica demo pjanind kot mediano starosti za EU-27 za leto 2019 navaja 43,7 let. 
https://ec.europa.eu/commission/priorities/deeper-and-fairer-economic-and-monetary-union/european-pillar- 
social-riehts/european-pillar-social-rights-20-principles sl. 


pokojnine, dolgotrajna oskrba, zdravstveno varstvo, vključevanje invalidov, socialna zaščita, 
usklajevanje poklicnega in zasebnega življenja ter izobraževanje, usposabljanje in 
vseživljenjsko učenje. Komisija bo kmalu predstavila akcijski načrt za podporo polnemu 
izvajanju evropskega stebra socialnih pravic. 


Ta zelena knjiga temelji na pristopu življenjskega cikla, ki odraža splošni vpliv staranja in 
se osredotoča na osebne in širše družbene posledice staranja. Te vključujejo vse od 
vseživljenjskega učenja in zdravega načina življenja do financiranja ustreznih pokojnin ter 
potrebe po večji produktivnosti in dovolj veliki delovni sili za vzdrževanje zdravstvenega 
varstva in dolgotrajne oskrbe starejših. 


Pri pristopu življenjskega cikla se upošteva dejstvo, da tradicionalne stopnje izobraževanja in 
usposabljanja, dela in upokojitve postajajo manj togo opredeljene in bolj prožne. V tem 
pristopu se odraža tudi dejstvo, da je odziv na staranje prebivalstva vprašanje doseganja 
pravega ravnovesja med trajnostnimi rešitvami za naš sistem socialnega varstva ter krepitvijo 
medgeneracijske solidarnosti in pravičnosti med mladimi in starimi. Obstaja veliko 
soodvisnosti med generacijami, zaradi katerih se za naše družbe pojavljajo izzivi, priložnosti 
in vprašanja. Zato bi morali mladi — pa tudi ljudje vseh starosti — dejavno sodelovati pri 
oblikovanju odziva politike. 


Ta Komisija je demografijo postavila na pomembno mesto v političnem programu EU. 
Junija 2020 je predstavila poročilo, v katerem so navedena ključna dejstva v zvezi z 
demografskimi spremembami in njihovimi verjetnimi učinki. Ta zelena knjiga je prvi rezultat 
navedenega poročila in začenja razpravo o eni od ključnih demografskih sprememb v Evropi. 
Razprava bo vključujoča in bo temeljila na delu drugih institucij in organov EU", ki so 
dejavno vključeni v razpravo o demografskih izzivih. 


2. Postavitev temeljev 


Leta od zgodnjega otroštva do zgodnje odrasle dobe vplivajo na preostanek našega življenja. 
Naše izkušnje, znanje in navade vplivajo na naše prihodnje obete, zdravje in dobro počutje. 
Postavitev pravih temeljev zgodaj v življenju lahko pomaga preprečiti, omejiti in odložiti 
nekatere izzive, povezane s staranjem. 


Zlasti dva koncepta politike lahko omogočita uspešno starajočo se družbo: zdravo in aktivno 
staranje ter vseživljenjsko učenje. Oba pristopa sta najuspešnejša, če se začneta uporabljati 


? Poročilo o učinku demografskih sprememb v Evropi (COM(2020) 241 final z dne 17. junija 2020). 

Na primer sklepi Sveta o demografskih izzivih — pot naprej (8668/20 z dne 8. junija 2020); Sklepi Sveta o 
človekovih pravicah, participaciji in dobrem počutju starejših v dobi digitalizacije (11717/2/20 z dne 
9. oktobra 2020); Mnenje Evropskega ekonomsko-socialnega odbora o demografskih izzivih v EU glede na 
gospodarske in razvojne neenakosti z dne 5. maja 2020 in mnenje Odbora regij o demografskih 
spremembah: predlogi za merjenje in odpravljanje negativnih učinkov v regijah EU z dne 14. oktobra 2020. 
Evropski parlament pripravlja tudi poročilo ,,Stari kontinent, ki se stara — možnosti in izzivi politik na 
področju staranja po letu 2020". 


zgodaj, saj sta pomembna za celoten življenjski cikel. Pomenljivo je, da se visoka stopnja 
izobrazbe in dobro zdravje medsebojno krepita. 


2.1. Zdravo in aktivno staranje 


Zdravo in aktivno staranje pomeni spodbujanje zdravega načina življenja v vseh 
življenjskih obdobjih, vključuje pa naše potrošniške in prehranske vzorce ter stopnji telesne 
in socialne aktivnosti. Pomaga zmanjšati tveganje za debelost, sladkorno bolezen in druge 
nenalezljive bolezni, ki so čedalje bolj razširjene. Srčno-žilne bolezni in rak so v Evropi pri 
mlajših od 75 let glavni vzroki smrti, ki bi jih bilo mogoče preprečiti), Zdravo in aktivno 
staranje pozitivno vpliva na trg dela, stopnje zaposlenosti in sisteme socialne zaščite ter s tem 
na rast in produktivnost gospodarstva. 


Zdravo in aktivno staranje je osebna izbira in odgovornost, vendar je močno odvisno od 
okolja, v katerem ljudje živijo, delajo in se družijo. Javne politike imajo lahko pomembno 
podporno vlogo. Proaktivni ukrepi lahko pomagajo pri preprečevanju in odkrivanju bolezni 
ter zaščiti ljudi pred posledicami slabega zdravstvenega stanja. Pomagajo lahko zagotoviti, da 
bo odločitev za zdravo in aktivno staranje postala lažja — tudi za osebe v ranljivih položajih. 
Obstajajo inovativni načini za spodbujanje zdravega načina življenja otrok in mladih, 
vključno z varno digitalno tehnologijo, igrami, učnimi platformami in aplikacijami. 
Personalizirana medicina lahko že na zgodnji stopnji pomaga prepoznavati ljudi, pri katerih 
obstaja tveganje, da bodo pozneje v življenju razvili določene bolezni. 


Države članice so sicer odgovorne za svoje zdravstvene politike, EU pa lahko njihove ukrepe 
podpre, kar lahko stori tudi z novim programom EU za zdravje, na primer na področjih boja 
proti raku, demence, duševnega zdravja, spodbujanja zdrave prehrane in načinov 
prehranjevanja ter redne telesne aktivnosti. V podporo temu je bil pripravljen evropski načrt 
za boj proti raku, ki obravnava celoten potek bolezni, od preprečevanja do preživetja. 
Spremljanje in izmenjava informacij o nacionalnih zdravstvenih pobudah lahko pomagata 
zmanjšati razlike v pristopu in ponudbi med državami in znotraj njih. 


2.2. Izobraževanje in usposabljanje z vidika vseživljenjskega učenja 


Vseživljenjsko učenje — vlaganje v znanje, spretnosti in kompetence ljudi v vseh življenjskih 
obdobjih — je del odziva na izzive staranja. Nenehno vlaganje v učenje ima številne pozitivne 
učinke: pridobivanje in nadgrajevanje znanj in spretnosti prispevata k nadaljnji zaposljivosti, 
uspešnosti pri prehajanju med zaposlitvami in poklicnemu napredovanju, tako da ljudje 
ostajajo delovno aktivni in se poveča njihovo zadovoljstvo na delovnem mestu. V hitro 
spreminjajočem se svetu je vseživljenjsko učenje nujno, saj se poklicne poti in priložnosti za 
izobraževanje hitro spreminjajo. Nenehno učenje lahko tudi pomaga odložiti začetek 
demence in preprečiti upad kognitivnih sposobnosti, povezan s starostjo. Je tudi način, kako 
lahko starejši aktivno sodelujejo v družbi. Razvoj državljanskih kompetenc je pomemben za 
vseživljenjsko demokratično udeležbo. 


Vseživljenjsko učenje je najučinkovitejše, če se začne zgodaj v življenju. Prva leta življenja 
so ključna za razvoj kognitivnih sposobnosti in socialnih veščin. Obstajajo dokazi, da dostop 
do visokokakovostnega izobraževanja in varstva v zgodnjem otroštvu trajno vpliva na 


` Vir: Eurostatova spletna preglednica: HLTH CD APR in Preventable and treatable mortality statistics. 


dosežke v šoli in v poznejšem življenju. Kljub izboljšanju šolskega izobraževanja in 
usposabljanja še vedno preveč mladih zgodaj opusti šolanje in ima velike težave z 
osnovnimi znanji in veščinami, kakršni so branje, naravoslovje in matematika. Enako velja za 
odrasle. Zaskrbljujoče je, da petina mladih v Evropi nima osnovnih digitalnih spretnosti in 
znanj. Učenci in učenke iz prikrajšanih okolij so prekomerno zastopani med tistimi s 
podpovprečnimi dosežki. Dokazi kažejo tudi na tveganje zanke nizke usposobljenosti, saj se 
ljudje, ki imajo več znanja in spretnosti, pogosteje udeležujejo učnih dejavnosti kakor ljudje z 
manj znanja in spretnosti. 


Obstaja velik potencial za razvoj znanj in spretnosti starejših ter za izboljšanje načina 
njihovega potrjevanja in zagotavljanja karierne orientacije. Izobraževanje in usposabljanje 
odraslih prispevata k izboljšanju zaposljivosti v spreminjajočem se svetu dela, saj razvijajoče 
se potrebe po znanjih in spretnostih, zlasti zaradi zelenega in digitalnega prehoda, prinašajo 
potencial za nova delovna mesta. 


Vse to je v središču izvajanja evropskega programa znanj in spretnosti, ki ga je nedavno 
sprejela Komisija". Z oblikovanjem evropskega izobraževalnega prostora” do leta 2025 pa si 
prizadevamo za dostop do kakovostnega izobraževanja za vse, zlasti ob upoštevanju tistih, pri 
katerih obstaja večje tveganje podpovprečnih rezultatov in socialne izključenosti. 


2.3. Ozemeljski vidiki dostopa do izobraževanja 


Dostopa do visokokakovostnega izobraževanja in usposabljanja ne smemo šteti za 
samoumevnega, zlasti v redko poseljenih regijah, kjer ljudi do ustreznih izobraževalnih 
ustanov morda ločijo dolge razdalje. Zaradi nizke rodnosti in izseljevanja mladih se lahko v 
podeželskih in oddaljenih regijah zmanjša povpraševanje po šolanju. 


To lahko privede do začaranega kroga: število otrok se lahko toliko zmanjša, da je težko 
upravičiti ohranitev šole. Zaradi tega pa je za družine z otroki priseljevanje v to regijo ali 
ostajanje njej manj privlačno. 


S prehodom na učenje na daljavo, ki ga je spodbudil izbruh COVID-19, smo prišli do 
nekaterih spoznanj glede uporabe digitalne tehnologije v izobraževanju in usposabljanju. 
Vendar so neenakosti, s katerimi se podeželske skupnosti soočajo pri dostopu do digitalnih 
storitev, postale še očitnejše. Podeželska in oddaljena območja bodo bolj verjetno 
potrebovala naložbe v povezljivost ter bodo manj verjetno imela dostop do cenovno 
dostopnih, visokokakovostnih širokopasovnih povezav ter naprav in znanj, potrebnih za 
uporabo teh. Za nekatere otroke to pomeni nezmožnost sodelovanja pri pouku med 
pandemijo, kar povečuje obstoječe neenakosti v primerjavi z vrstniki v bolje opremljenih 
regijah. Novi pristopi omogočajo kombiniranje poučevanja v učilnici z visokokakovostnim 
digitalnim učenjem, da se izboljša dostop do izobraževanja in usposabljanja v mestih in na 
podeželju. Načrt za digitalno izobraževanje" predlaga celovit pristop k digitalnemu učenju in 
izobraževanju na ravni EU. 


é COM(2020) 274 final z dne 1. julija 2020. 
ý COM(2020) 625 final z dne 30. septembra 2020. 
: COM(2020) 624 final z dne 30. septembra 2020. 


1. Kako bi lahko spodbujali politike zdravega in aktivnega staranja v vseh starostnih 
obdobjih, začenši z otroštvom? Kako naj otroke in mlade bolje pripravimo na daljšo 
pričakovano življenjsko dobo? Kakšno podporo lahko EU nudi državam članicam? 


2. Katere so največje ovire za vseživljenjsko učenje v celotnem življenjskem ciklu? V 
katerem življenjskem obdobju bi z odstranitvijo teh ovir dosegli največji učinek? Kako bi 
se bilo treba tega lotiti na podeželskih in oddaljenih območjih? 


3. Čim boljši izkoristek delovnega življenja 


Delovno aktivno prebivalstvo EU se že desetletje zmanjšuje in pričakuje se, da se bo še 
naprej’. Ker skupna populacija ostaja nespremenjena, se tveganje pomanjkanja delovne sile 
povečuje. To pa otežuje ohranjanje proizvodnje in storitev ter navsezadnje vpliva na našo 
blaginjo in dobro počutje. Da bi izravnale upadanje delovno sposobnega prebivalstva, bi 
morale EU in njene države članice spodbujati politike, ki več ljudi pritegnejo na trg dela, 
omogočajo daljše delovno življenje in izboljšujejo produktivnost. Potencial manj razvitih 
regij, tj. regij, katerih BDP na prebivalca je nižji od 75 % povprečja EU, bi se lahko bolje 
izkoristil z ustreznimi naložbami za podporo regionalne izravnave. 


3.1. Vključevanje večjega števila ljudi v delovno silo 


Visoka udeležba na trgu dela in daljše delovno življenje lahko ublažita problem starajoče se 
družbe, v kateri se število delovno sposobnega prebivalstva zmanjšuje!" Vendar je 
diskriminacija na delovnem mestu — ali pri iskanju zaposlitve — razširjena in lahko nekatere 
skupine bolj prizadene. Z zagotavljanjem, da lahko pripadniki rasnih ali etničnih manjšin 
izkoristijo ves svoj potencial, se bodo za vse dosegli boljši socialni in gospodarski rezultati. 
Pri tem je ključnega pomena nadaljnje delo v zvezi z oblikovanjem Unije enakosti in 
doslednim izvajanjem obstoječih pravnih instrumentov. 


Stopnja zaposlenosti žensk (starih od 20 do 64 let) je v EU še vedno 11,7 odstotne točke nižja 
kot pri moških, več žensk pa običajno dela s krajšim delovnim časom, čeprav univerzitetno 
diplomo pridobi več žensk kot moških". 


Ukrepi za spodbujanje enake udeležbe žensk in moških pri plačanem in neplačanem delu 
lahko prispevajo k povečanju stopnje zaposlenosti žensk, tudi s podpiranjem posameznikov 
in družin pri doseganju boljšega usklajevanja poklicnega in zasebnega življenja. Ukrepi za 
izboljšanje enakosti spolov na trgu dela in odpravo vrzeli med spoloma bi lahko povečali 
udeležbo moških pri gospodinjskih opravilih in skrbi za družino, če bi jih spremljali 
strukturni ukrepi za reformo davčnih sistemov in sistemov socialnega varstva. Evropska 
strategija za enakost spolov za obdobje 2020—2025'? je že določila številne ključne ukrepe na 
tem področju. 


9 
10 


Vir: Eurostatovi spletni preglednici demo pjan and proj 19np. 

JRC, Demographic Scenarios for the EU: Migration, Population and Education, 2019. 
ll Vir: Eurostatova spletna preglednica lfsi emp a 

12 COM(2020) 152 final z dne 5. marca 2020. 


Nedavni podatki" kažejo, da je 5,4 % žensk (in 2,2 % moških) v starosti od 18 do 64 let 
skrajšalo svoj delovni čas ali pa je za oskrbovanje bolnih in/ali invalidnih starejših 
sorodnikov za več kot mesec dni prekinilo zaposlitev. Boljša razpoložljivost kakovostnega 
otroškega varstva, formalne dolgotrajne oskrbe in podpore za neformalne oskrbovalce bi 
pomagala zadovoljiti naraščajoče potrebe starejših, poleg tega pa bi več delavcem in zlasti 
delavkam omogočila vstop na trg dela in obstanek na njem. 


Če se osebam z migrantskim ozadjem omogoči, da opravljajo delo, ki odraža njihove 
kvalifikacije ter znanja in spretnosti, bi se lahko bolje integrirale. To bi prispevalo k večji 
socialni koheziji, gospodarski rasti in zmanjšanju neenakosti. 


Zakonite migracije lahko pomagajo zapolniti pomanjkanje znanj in spretnosti ter tako 
reševati potrebe trga dela. Pri visoko izobraženih migrantih je bolj verjetno, da bodo za delo, 
ki ga opravljajo, preveč usposobljeni. Pri migrantih je izkoriščanje potenciala žensk še 
posebej zahtevno zaradi strukturnih ovir, kot je dostop do visokokakovostnega in cenovno 
dostopnega otroškega varstva. Komisija je novembra 2021 predstavila nov akcijski načrt za 
integracijo in vključevanje za obdobje 2020-2027'%, ki upošteva različen položaj 
migrantskega prebivalstva ter podpira države članice in druge zadevne deležnike pri iskanju 
ustreznega odziva politik glede integracije in vključevanja. V okviru nadaljnjega dela po 
novem paktu o migracijah in azilu!" je Komisija nedavno zaključila javno posvetovanje o 
prihodnosti zakonitih migracij EU in bo predlagala številne ukrepe, med drugim sveženj o 
znanjih, spretnostih in talentih z možnostmi za razvoj nabora talentov EU. 


Obstajajo tudi možnosti za odpravljanje pomanjkanja delovne sile s povečanjem zaposlenosti 
invalidov, za kar so potrebne primerne prilagoditve in dostopno delovno okolje. 


Kljub nedavnemu povečanju je stopnja zaposlenosti starejših delavcev v EU še vedno nižja 
od povprečja. Leta 2019 je bilo zaposlenih le 59,1 % oseb, starih od 55 do 64 let, medtem ko 
je bilo zaposlenih 73,1 % oseb, starih od 20 do 64 let'%. Po 50. letu se tveganje dolgotrajne 
brezposelnosti povečuje”. Številni starejši delavci se srečujejo s težavami pri zaposlovanju, 
dostopu do priložnosti za usposabljanje, prehajanju med zaposlitvami in nalogah, prilagojenih 
starosti. Olajševanje vključevanja starejših na trg dela bi se lahko bolje spodbujalo, na primer 
z davčnimi spodbudami za delodajalce, da zaposlujejo starejše delavce. 


V nekaterih sektorjih, kot je kmetijstvo, ljudje v starosti nadaljujejo z delom, bodisi po lastni 
izbiri bodisi zaradi življenjskih razmer, pomanjkanja potencialnega naslednika ali nizke 
pokojnine. Fizični vidiki — ne glede na to, ali so povezani z ergonomijo ali dostopnostjo — in 
prožni delovni pogoji bi starejšim delavcem omogočili, da upokojitev odložijo, če se za to 
odločijo. Nesreče pri delu in poklicne bolezni so pri starejših nevarnejše. Dobri delovni 
pogoji, vključno z dobro varnostjo in zdravjem pri delu, prispevajo k varovanju zdravja 
delavcev vseh starosti ter tako spodbujajo dobro počutje in zmanjšujejo stopnje predčasnega 
upokojevanja. Digitalne tehnologije lahko podpirajo delavce ter ponudijo bolje prilagojena 


Anketa o delovni sili, Care for incapacitated relatives. 
14 COM(2020) 758 final z dne 24. novembra 2020. 

1 COM(2020) 609 final z dne 23. septembra 2020. 

Vir: Eurostatova spletna preglednica lfsi emp a 

Vir: Ifsa, upgan. 


delovna okolja s personaliziranimi informacijsko-komunikacijskimi sistemi, nosljivimi 
napravami in mobilnimi zdravstvenimi aplikacijami. 


Podjetništvo starejših lahko podaljša delovno življenje, zmanjša brezposelnost starejših, 
izboljša socialno vključenost starejših in z zagonskimi podjetji okrepi inovacije. Lahko 
spodbuja medgeneracijsko učenje in zagotavlja prenos znanja. Ozaveščanje, da je 
podjetništvo možno tudi pozno na poklicni poti, lahko pripomore k preprečevanju starostne 
diskriminacije, ki sicer lahko takšno dejavnost ovira. Javna politika lahko starejše podjetnike 
podpira z odpravo odvračilnih dejavnikov v davčnih sistemih in sistemih socialne varnosti, 
nudenjem dobro usmerjenega svetovanja ter zagotavljanjem dostopa do financiranja. 


3.2. Produktivnost, inovacije in poslovne priložnosti 


Rast produktivnosti se je v vseh razvitih gospodarstvih v zadnjih desetletjih upočasnila. 
Glede na upadanje delovno sposobnega prebivalstva je večja produktivnost ključnega 
Zeleni in digitalni prehod sta priložnost za oživitev rasti produktivnosti s spodbujanjem 
inovacij v obliki novih tehnologij in poslovnih modelov. Inovacije lahko prispevajo tudi k 
učinkovitejši rabi virov, hkrati pa lahko tehnologije, ki omogočajo zmanjšanje delovne sile, 
ublažijo izzive, povezane z zmanjševanjem delovno sposobnega prebivalstva. 


Ustrezne in učinkovite naložbe v raziskave in razvoj ter neopredmetena sredstva na 
splošno so bistvene za spodbujanje inovacij in uvajanja novih tehnologij. Pri podpiranju 
produktivnosti in inovacij so pomembni tudi učinkovita javna uprava in sodstvo, spodbudno 
poslovno okolje, učinkovite politike varstva konkurence ter pravičen, pregleden in učinkovit 
sistem subvencij in obdavčitve, skladen z dolgoročnimi cilji družbene in okoljske 
trajnostnosti. 


Ena od priložnosti za EU je ,,srebrno gospodarstvo" — ta izraz se nanaša na splošen premik 
v povpraševanju po izdelkih in storitvah, ki odraža posebne potrebe in želje starejših. Srebrno 
gospodarstvo naj bi se povečevalo za približno 5 % letno s 3,7 bilijona EUR leta 2015 na 
5,7 bilijona EUR leta 2025, 


Srebrno gospodarstvo lahko odpre nove zaposlitvene priložnosti v sektorjih, kot so turizem, 
pametni domovi za podpiranje neodvisnega življenja, podporne tehnologije, dostopni izdelki 
in storitve, storitvena robotika, velnes, kozmetika in moda, varnost, kultura, osebna in 
avtomatizirana mobilnost ter bančništvo. Z inovacijami v znanosti in medicini se bodo 
povečale tudi priložnosti za razvijalce tehnologije ter visoko usposobljeno zdravstveno osebje 
in negovalce, hkrati pa se bo dosegel napredek, potreben za odziv na starajočo se družbo. 


Telemedicina, aplikacije za pametne telefone in biosenzorji za diagnozo in spremljanje na 
daljavo lahko izboljšajo rezultate zdravljenja. Nove podporne tehnologije lahko povečajo 
samostojnost, neodvisnost in udeležbo starejših invalidnih oseb. Razvit trg proizvodov in 
storitev za zdravo in aktivno staranje bi lahko izboljšal učinkovitost sistemov 
zdravstvenega in socialnega varstva, s čimer bi ti lahko postali bolj trajnostni. 


8 https://ec.europa.eu/digital-single-market/en/news/silver-economy-study-how-stimulate-economy-hundreds- 


millions-euros-year. 


3.3. Zaposlovanje in produktivnost — ozemeljski vidik 


Spodnji zemljevid prikazuje podaljšanje delovnega življenja, ki je potrebno za prilagoditev na 
staranje prebivalstva v regijah EU. Samo v petini regij EU naj bi se med letoma 2020 in 2040 
delovno sposobno prebivalstvo povečevalo. Te regije pogosto vključujejo glavna mesta, 
druga velika mesta in/ali predmestja takšnih mest. Podjetja v teh maloštevilnih regijah, v 
katerih se obseg delovno sposobnega prebivalstva povečuje, bodo lažje zapolnila prosta 
delovna mesta in razširila poslovanje. Podjetja v regijah, v katerih se obseg delovno 
sposobnega prebivalstva zmanjšuje, pa se bodo bolj verjetno soočala s pomanjkanjem 
delovne sile, če se mobilnost delovne sile ne bo povečala. Zato bodo podjetja morala več 
vlagati v tehnologijo in inovacije, ki omogočajo zmanjšanje delovne sile, da bi proizvedla 
enako količino blaga ali storitev. 


Zemljevid 1. Predvidena najvišja delovna starost, pri kateri se obseg delovno 
sposobnega prebivalstva ne spremeni, 2040 

Potencial manj razvitih regij, vključno s podeželskimi regijami, je mogoče nadalje 
proučiti, na primer glede izkoriščanja priložnosti, ki se pojavljajo v srebrnem gospodarstvu. 
Kohezijska politika ima pomembno vlogo pri podpiranju njihovega razvoja. Podeželska 
območja v Evropi se zelo razlikujejo, saj so nekatera z gospodarskega in socialnega vidika 
uspešna, druga pa gospodarsko in/ali socialno nazadujejo. Pogosto se šteje, da je kakovost 
življenja na podeželskih območjih boljša kakor v mestih. Bližina naravi, čist zrak, občutek 
skupnosti in cenejša stanovanja so mestnim ljudem privlačna. Če podeželska območja nudijo 
zadostno osnovno infrastrukturo, prevozne zmogljivosti in pogoje za gospodarsko dejavnost, 
so lahko privlačna tako za delovno sposobno kot za starajoče se prebivalstvo. 


Digitalna povezljivost lahko oddaljenim območjem pomaga tudi pri dostopu do 
kakovostnega izobraževanja in kakovostnih zaposlitvenih priložnostih, kakor se je pokazalo 
med krizo zaradi COVID-19. Kriza je poudarila tudi potencial dela na daljavo, ki zaposlenim 
v nekaterih poklicih omogoča, da se izognejo vožnji na delo in vsem njenim posledicam 
glede onesnaževanja zraka in porabe časa. 


Infrastruktura — med drugim promet, šole, povezljivost, stanovanja, poštna omrežja in 
zdravstvo — ter zagotavljanje storitev, kot so izobraževanje in usposabljanje, zdravstveno 
varstvo in dolgotrajna oskrba, lahko povečata priložnosti za razvoj, če sta prilagojena 
lokalnim potrebam. 


3. Katere inovativne ukrepe politik, s katerimi bi se izboljšala udeležba na trgu dela, zlasti 
udeležba starejših delavcev, bi bilo treba natančneje obravnavati? 


4. Ali je na ravni EU potrebnih več politik in ukrepov, ki podpirajo podjetništvo starejših? 
Kakšno vrsto podpore potrebujemo na ravni EU in kako lahko gradimo na uspešnih 
primerih socialne inovacije, in sicer primerih mentorstva med mladimi in starejšimi 
podjetniki? 


3. Kako bi lahko politike EU pomagale manj razvitim regijam in podeželskim območjem pri 
obvladovanju staranja in depopulacije? Kako bi lahko območja EU, ki se hkrati soočajo z 
izzivoma depopulacije in staranja, bolje izkoristila srebrno gospodarstvo? 


4. Nove priložnosti in izzivi pri upokojevanju 


Nikoli prej v evropski zgodovini ni toliko ljudi živelo tako dolgo in hkrati ohranjalo tako 
dobrega zdravja. Nikoli prej ni toliko ljudi ostajalo dolgo aktivnih, podaljševalo svojih 
poklicnih poti in po upokojitvi sodelovalo v socialnih aktivnostih. Zaradi bolj zdravega 

načina življenja in napredka v medicini (izboljšanje preventive, diagnosticiranja in 
zdravljenja bolezni) je večina upokojencev čilih in se lahko odloči, kako želijo preživljati 
svoj čas”. Te nove razmere spreminjajo naše dojemanje staranja in opozarjajo, da starejši z 
medgeneracijskim učenjem in kohezijo pomembno prispevajo k družbi in gospodarstvu. 


Hkrati je upokojevanje izziv za posameznike, pa tudi za sisteme socialne zaščite, ki jih 
podpirajo. Za zagotovitev ustreznosti, cenovne dostopnosti in vzdržnosti pokojninskih 
sistemov moramo kritično oceniti, kako ustrezni so sedanji pokojninski sistemi za spopadanje 
z izzivom hitro starajočega se prebivalstva. 


4.1. Ohranjanje aktivnosti 


Prostovoljske dejavnosti lahko spodbujajo medgeneracijsko solidarnost in sodelovanje, 
ustvarjajo vrednost ter glede znanja, izkušenj in samozavesti koristijo tako mladim kot 
starejšim. Hkrati ima prostovoljstvo znaten gospodarski pomen. Podatki kažejo, da približno 
petina oseb, starih od 65 do 74 let, sodeluje v formalnem prostovoljstvu in da starejši od 
75 let ostanejo vključeni, če jim zdravje to omogoča. Med pandemijo COVID-19 so 
upokojenci pomagali skupnosti s tem, da so se vrnili med zdravstveno ali negovalno osebje 
ali da so zagotavljali prostovoljne storitve za pomoč drugim v vsakdanjem življenju. 


Mnogi, zlasti starejše ženske, so neplačane negovalke, predvsem v lastnih družinah (kjer 
skrbijo za starše, partnerje, otroke ali vnuke), s čimer generaciji, ki tvori jedro delovne sile, 
pomagajo pri usklajevanju poklicnega in družinskega življenja. 


Medgeneracijsko učenje, vključno z mentorstvom ali izmenjavo izkušenj, mladim in starim 
omogoča izmenjavo znanja in kompetenc. Veliko medgeneracijskega učenja poteka 
neformalno v skupnosti, v dejavnostih, povezanih s knjižnicami in muzeji, v kulturnih, 
športnih ali drugih združenjih, v verskih ustanovah itd. 


Aktivno staranje podpira tudi aktivna mobilnost. Hoja in kolesarjenje sta priljubljena v 
številnih državah članicah, tudi med ljudmi, starejšimi od 65 let. Nove oblike električne 
mobilnosti, zlasti električna kolesa, že nudijo prožen odziv na potrebe nekaterih starejših po 
mobilnosti in jim omogočajo uporabo aktivnega načina prevoza, hkrati pa zmanjšujejo 
emisije iz prometa. 


4.2. Revščina v starosti 


Za večino ljudi upokojitev pomeni zmanjšanje dohodka in za nekatere tveganje revščine v 
starosti. S starostjo se povečujejo finančna tveganja, povezana na primer s potrebo po 
zdravstvenem varstvu in zlasti dolgotrajni oskrbi. 


Za večino upokojencev so pokojnine glavni vir dohodka. Da bodo glede na daljšo 
pričakovano življenjsko dobo ostale ustrezne, bodo morali ljudje v prihodnosti delati dlje. 
Kljub temu bodo nekateri še vedno bolj kakor drugi v starosti izpostavljeni tveganju revščine, 
vključno z energijsko revščino. To velja zlasti za tiste, ki so prejemali nizke dohodke, 


1 Vir: Eurostatova izdaja Ageing Europe iz leta 2020. 
20 Za več informacij glej Eurostatovo spletno preglednico: ilc sepl9 


prekinili poklicno pot ali opravljali dela ali poklice, ki so zagotavljali omejeno zaščito, na 
primer nestandardne delavce in samozaposlene. 


Tveganje je za določene skupine še vedno večje. Ženske običajno zaslužijo manj, imajo 
krajše, manj linearne poklicne poti, delajo s krajšim delovnim časom in prevzemajo več 
neplačanih obveznosti oskrbe. Pokojnine žensk v EU so v povprečju 29,5 % nižje od 
pokojnin moških". Leta 2019 je bilo 37 % migrantov iz tretjih držav izpostavljenih tveganju 
revščine in socialne izključenosti v primerjavi z 22% mobilnih državljanov EU”. V 
prihodnjih letih se lahko, ker so bile njihove poklicne poti v EU krajše, soočajo z večjim 
tveganjem revščine v starosti. 


Starejši invalidi se lahko soočajo s posebnimi težavami. Delovno aktivnim osebam, ki 
postanejo invalidi, kot nadomestilo za izgubo dohodka in dodatne stroške pogosto koristi 
podpora, povezana s trgom dela. Čeprav v številnih primerih ni zadostna, osebe, ki postanejo 
invalidi po upokojitvi, do takšnih dodatkov pogosto niso upravičene. 


Okvir 1: Samostojnost, udeležba in pravice starejših 


Evropski steber socialnih pravic služi kot vodilo na poti k boljšim delovnim in življenjskim 
pogojem za vse, ne glede na starost, ter resničnim socialnim pravicam. Vključuje več načel, 
ki se osredotočajo na izzive staranja. 


Starejši se pogosto znajdejo v ranljivem položaju, nekateri z več vidikov — na primer osebe 
slabega zdravja, invalidi", pripadniki etničnih ali verskih manjšin ali osebe LGBTQI. 
Nekateri bodo morda potrebovali pomoč, neposredno povezano z zaščito sebe ali svojih 
sredstev, na primer pri skrbi za finance ali upravljanju zdravljenja. To je bilo poudarjeno tudi 
v novi agendi za potrošnike". Poleg tega se lahko ranljivi starejši soočajo tudi s tveganjem 
zlorab, na primer zaradi zanemarjanja ali fizičnega oziroma duševnega nasilja. Glede na 
težko breme, ki je med pandemijo padlo na ranljive starejše, je pomembno, da se varujejo 
njihova samostojnost, zdravje in življenjske razmere. 


Za dostop do blaga, storitev, vključno z javnimi storitvami, in udeležbo v političnem, 
družbenem in kulturnem življenju so vse bolj potrebne digitalne spretnosti in znanja. S 
tehnološkim razvojem se lahko poveča ranljivost starejših, na primer če so slabše seznanjeni 
ali manj spretni z digitalnimi orodji ali če imajo omejen dostop do digitalne tehnologije. To 
lahko poveča njihovo dovzetnost za goljufije, prevare in škodljive trgovinske prakse, kakor 
smo videli med pandemijo in omejitvami gibanja. Starejši, ki Živijo v tujini ali imajo v tujini 
premoženje, so lahko še posebej ranljivi tudi zaradi ovir, ki jih predstavlja nepoznavanje tujih 
jezikov ter tujih upravnih in pravnih sistemov, zato bi bili v čezmejnih primerih morda 
potrebni posebni zaščitni ukrepi. 

Vir: Eurostat spletna preglednica ilc pnpl3. 

Vir: Eurostat spletna preglednica ilc peps05. 

EU je zavezana Konvenciji Združenih narodov o pravicah invalidov (UNCRPD), da bi zaščitila pravice in 
dostojanstvo invalidov. 

" COM(2020) 696 final z dne 13. novembra 2020. 


Naraščanje števila starejših ljudi v EU prinaša posebne pomisleke glede varnosti in zaščite, 
saj lahko postanejo tarča organiziranih kriminalcev, na primer s klici na dom, uličnimi 
prevarami, vlomi, žeparstvom ali drugimi prevarami in kaznivimi dejanji. 


Da bi starejši lahko uživali svoje pravice in samostojnost ter v največji možni meri sodelovali 
v družbi, morajo oblikovalci politik na vseh ravneh takšne ranljive položaje upoštevati in jih 
po potrebi posebej obravnavati. 


4.3. Ustrezni, pravični in vzdržni pokojninski sistemi 


Izziv ohranjanja ustreznih, pravičnih in vzdržnih pokojnin v starajoči se družbi ter potreba, 
da ljudje zberejo dodatne prihranke, sta bila večkrat poudarjena — zlasti v poročilih o 
ustreznosti pokojnin, ki sta jih skupaj objavila Svet in Komisija". Vendar če ne bodo 
uvedene dodatne reforme, bosta večje število upokojencev in manjše število delovno 
sposobnega prebivalstva verjetno privedli do višjih prispevkov in nižjih nadomestitvenih 
stopenj pokojnin, da se zagotovi vzdržnost javnih financ. Tak razvoj lahko dvojno obremeni 
mlajše generacije in zato sproža vprašanja medgeneracijske pravičnosti. 


Ključni odgovor na to je daljše delovno življenje. Glede na najnovejše Eurostatove projekcije 
prebivalstva bi koeficient starostne odvisnosti starejših?" v EU leta 2040 ostal enak kot 
leta 2020 le, če bi se delovno življenje podaljšalo na 70 let. Vendar so med državami 
članicami velike razlike, kar kaže, da izzivi po Evropi ne bodo povsod enaki. Da bi bil 
nacionalni koeficient starostne odvisnosti starejših v letu 2040 enak kot v letu 2020, bi glede 
na napovedi morale Malta, Madžarska in Švedska delovno življenje podaljšati le na 68 let, 
Litva in Luksemburg pa bi ga morala podaljšati na 72 let. Že leta 2019 se je koeficient 
starostne odvisnosti starejših bistveno razlikoval, in sicer od 22 v Luksemburgu do 39 v Italiji 
in 38 na Finskem”. 


Pokojninski sistemi bi lahko daljše delovno življenje podpirali s samodejnim prilagajanjem 
upokojitvene starosti, zahtev glede poklicne poti, odmernih stopenj ali dodatkov tako, da bi 
odražali daljšo pričakovano življenjsko dobo. Omejitev predčasnega upokojevanja na 
objektivno utemeljene primere, vzpostavitev splošne pravice do dela po upokojitveni starosti 
in prožne pokojninske sheme lahko prispevajo k temu, da pokojninski sistemi postanejo 
ustrezni in trajnostni. 


Pri reformah za posodobitev pokojninskih sistemov je treba skrbno upoštevati logiko 
prerazporeditve in pravičnosti pokojninskih sistemov. Med dejavniki, ki bi jih bilo mogoče 
upoštevati, so vse večje demografsko breme za prihodnje generacije, pravična obravnava 
delavcev, ki zgodaj vstopajo na trg dela, sposobnost prerazporejanja med dohodkovnimi 
razredi, zaščita prekinitev poklicne poti, povezanih z družino, in postopno opuščanje 
preferencialnih pokojninskih shem. 


3 Svet in Komisija vsaka tri leta skupaj objavita poročilo o staranju prebivalstva in poročilo o ustreznosti 


pokojnin (naslednji izdaji bosta objavljeni leta 2021). 

Koeficient starostne odvisnosti starejših, ki se uporablja tu, je razmerje med številom oseb, starih 65 let in 
več, ter številom oseb, starih med 20 in 64 let. Vrednost je izražena na 100 delovno sposobnih oseb (15— 
64 let). 

Vir: Eurostatova spletna tabela proj 19np in izračuni Generalnega direktorata Komisije za regionalno in 
mestno politiko, več informacij je na voljo tukaj. 

Pokojnine, ki omogočajo dostojen življenjski standard v starosti, bi morale biti na voljo 
tistim, ki v prihodnosti ne bodo mogli imeti daljšega delovnega življenja. To bi bilo mogoče 
doseči na primer s pokojninskimi dobropisi, minimalnimi pokojninami, pokojninami na 
podlagi prebivališča in socialno pomočjo, namenjeno ali na voljo tudi starejšim. 


Zagotovitev, da pokojninski sistemi zajemajo različne vrste gospodarskih dejavnosti, na 
primer z razširitvijo dostopa na več vrst delavcev in samozaposlene, bi pomagala zaščititi 
njihovo ustreznost in osnovo za prispevke ter ublažiti neenakosti na trgu dela. Ker bi lahko 
spremembe v gospodarstvu in delovnem okolju vplivale na osnovo za prispevke, bodo države 
članice morda morale ponovno razmisliti, kako se financirajo njihovi sistemi socialne zaščite. 


Državljane je treba seznaniti s stanjem njihovih pokojninskih pravic. Visokokakovostne, 
varne in stroškovno učinkovite dodatne pokojnine, vključno z vseevropskim osebnim 
pokojninskim produktom (pan-European personal pension product oz. PEPP)”, ki 
dopolnjujejo zakonsko določene pokojninske sheme, lahko zagotovijo dodatne pokojninske 
prihranke. Politike za lajšanje in spodbujanje udeležbe v sistemih dodatnega pokojninskega 
zavarovanja bi morale upoštevati njihove fiskalne stroške in distribucijski učinek ter 
vzpostaviti ravnovesje med širokim in vključujočim kritjem ter zaščitnimi ukrepi pred 
posledicami nestanovitnosti trga na eni strani in stroškovno učinkovitostjo na drugi strani. 


6. Kako bi lahko bolje podpirali prostovoljstvo starejših in medgeneracijsko učenje, tudi 
čezmejno, ter tako spodbujali izmenjavo znanja in državljansko udeleževanje? Kakšno 
vlogo bi lahko imela digitalna platforma ali druge pobude na ravni EU in na koga bi bilo 
treba te pobude nasloviti? Kako bi lahko prostovoljstvo mladih skupaj s starejšimi in za 
starejše povezali v medgeneracijske pobude? 

7. Katere storitve in spodbudno okolje bi bilo treba vzpostaviti ali izboljšati, da bi starejšim 
zagotovili samostojnost, neodvisnost in pravice ter jim omogočili udeležbo v družbi? 

8. Kako bi lahko EU podprla ranljive starejše, ki ne morejo zaščititi lastnih finančnih in 
osebnih interesov, zlasti v čezmejnih položajih? 

9. Kako bi lahko EU podprla prizadevanja držav članic pri zagotavljanju pravičnejših, a 
fiskalno trdnih sistemov socialne zaščite za ljudi vseh generacij, ne glede na spol, starost 
in dohodkovno skupino? 

10. Kako bi lahko zmanjšali in obravnavali tveganje revščine v starosti? 

11. Kako bi lahko zagotovili ustrezno pokojnino osebam (večinoma so to ženske), ki daljša 
obdobja delovnega življenja opravljajo neplačano delo (pogosto oskrbo)? 

12. Kakšno vlogo bi pri zagotavljanju ustreznih pokojninskih prihodkov lahko imele dodatne 
pokojnine? Kako bi jih lahko razširili po vsej EU in kakšna bi bila vloga EU v tem 
procesu? 


?$. PEPP je prostovoljni osebni pokojninski načrt, ki naj bi bil uveden leta 2022 in bo potrošnikom ponudil nov 


vseevropski produkt, s katerim bodo lahko varčevali za upokojitev. Glej Uredbo (EU) 2019/1238 z dne 
20. junija 2019. 


5. Zadovoljevanje naraščajočih potreb starajočega se prebivalstva 


Čeprav se je število pričakovanih let zdravega življenja izboljšalo, se s starostjo povečuje 
možnost bolezni ali invalidnosti. Sčasoma številni starejši postanejo slabotni in odvisni od 
dolgotrajne oskrbe. 


Slika 1. Stopnje odvisnosti" se v EU s starostjo povečujejo, 2015—2019 

Vir: Izračun Generalnega direktorata Komisije za gospodarske in finančne zadeve na podlagi 
Eurostatove spletne preglednice hlth sile 06. 


Spodbujanje zdravja in preprečevanje bolezni z zdravim načinom življenja, zdravjem in 
varnostjo pri delu ter aktivnim socialnim življenjem lahko te težave pomagata omejiti ali 
odložiti. Podporne politike, na primer obnova mest, revitalizacija podeželskih območij ter 
dostopnost stavb in prometa, lahko olajšajo življenje, zlasti osebam z omejeno mobilnostjo. 


Čeprav lahko takšne politike pomagajo ublažiti splošni izziv, je neizogibno, da bosta staranje 
in dolgoživost povzročila strukturno povečanje skupnega povpraševanja po storitvah 
zdravstvenega varstva in dolgotrajne oskrbe"% To je še posebno izrazito v nekaterih 
oddaljenih in podeželskih regijah, ki se običajno soočajo z izzivi glede kakovosti in obsega 
razpoložljivih socialnih storitev. 


Način, kako se družbe pripravljajo na staranje, mora preseči gospodarska vprašanja ter 
kakovostne in cenovno dostopne storitve. Razmisliti moramo o tem, kako generacije živijo 
skupaj. Eden od zaskrbljujočih pojavov je vse večje tveganje osamljenosti in družbene 
osamitve med mladimi in starejšimi, kar so mnogi občutili tudi med pandemijo COVID-19. 
Čeprav je manj vidna, dejansko vpliva na naše gospodarske, socialne in zdravstvene sisteme 
ter si zasluži pozornost oblikovalcev politik. 


2 Opomba: Stopnje odvisnosti so izračunane kot petletno povprečje letnih samoocen glede dolgotrajnih resnih 


omejitev, ki jih pri običajnih aktivnostih predstavljajo zdravstvene težave. 

Načeli 16 in 18 evropskega stebra socialnih pravic določata „pravico do pravočasnega, cenovno dostopnega 
in kakovostnega preventivnega in kurativnega zdravstvenega varstva“ in „pravico do cenovno dostopnih in 
kakovostnih storitev dolgotrajne oskrbe, zlasti oskrbe na domu in storitev skupnosti". 

5.1. Zadovoljevanje potreb po zdravstvenem varstvu in dolgotrajni oskrbi starajočega se 
prebivalstva 


Zaradi demografskih sprememb bo več starejših bolnikov s kroničnimi boleznimi in pogosto 
tudi z več boleznimi. Za skoraj polovico oseb, starih 65 let ali več, se ocenjuje, da so invalidi 
ali dolgotrajno omejeni pri aktivnostih. Poleg tega učinki podnebnih sprememb, naravnih 
nesreč, degradacije okolja in onesnaževanja nesorazmerno povečujejo pritisk na zdravje 
starejših ljudi. To bo povečalo potrebo po zdravstvenem varstvu in drugih storitvah oskrbe 
ali podpore. 


Ceprav se bosta morala tako sistem zdravstvenega varstva kot tudi sistem dolgotrajne oskrbe 
odzvati na povečano povpraševanje, se soočata z različnimi izzivi, npr. v zvezi z delovno silo 
teh sistemov, pokritostjo s socialno zaščito ali standardi kakovosti. 


Celovit odziv politike lahko vključuje naložbe v kakovostne storitve in infrastrukturo ter 
raziskave in inovacije na področju zdravstvenega varstva, s čimer bi se zagotovil dostop do 
zdravstvenega varstva, ponudili privlačni delovni pogoji za odpravo pomanjkanja osebja in 
izkoriščale inovativne tehnologije za izboljšanje učinkovitosti. Tehnološki napredek omogoča 
zagotavljanje nekaterih storitev in terapij na nove načine in ne v bolnišnicah. Boljša 
infrastruktura za ambulantno in zunajbolnišnično oskrbo ne zagotavlja le boljšega 
zdravstvenega in socialnega varstva, temveč lahko starejšim omogoči tudi sodelovanje v 
socialnih aktivnostih in aktivnostih za dobro počutje. 


V sektorju zdravstvenega in socialnega varstva obstaja potencial za odprtje 8 milijonov novih 
delovnih mest v naslednjih 10 letih. To bo zahtevalo več strokovnjakov ter izpopolnjevanje in 
prekvalifikacijo delavcev, kar bo zlasti obravnavano v okviru pakta za znanja in spretnosti, ki 
se je začel izvajati novembra 2020. Pri odpravljanju pomanjkanja zdravstvenega osebja bi 
lahko imela vlogo tudi čezmejna mobilnost osebja. Leta 2018 so državljani EU, ki delajo v 
državi članici, ki ni njihova matična država, na področju zdravstvenega varstva in dolgotrajne 
oskrbe predstavljali skoraj 5 % delovne sile, priseljenci iz držav nečlanic EU pa 9,1 %°'. Z 
vključevanjem vidikov v zvezi z zdravstvenim varstvom in dolgotrajno oskrbo v obstoječe 
zakonite migracijske poti bi se lahko izboljšalo tudi izkoriščanje znanj in spretnosti 
migrantov v EU. 


Število ljudi, ki bi lahko potrebovali dolgotrajno oskrbo, naj bi se v EU-27 predvidoma 
povečalo z 19,5 milijona leta 2016 na 23,6 milijona leta 2030 in 30,5 milijona leta 2050. 
Zanašanje na neformalne negovalce ni več vzdržno, saj je vedno težje zagotoviti pomoč 
družinskih članov, ker imajo družine manj otrok, živijo bolj oddaljeni drug od drugega, 
ženske pa so v večji meri udeležene na trgu dela. 


Države članice se soočajo s skupnimi izzivi na področju dolgotrajne oskrbe, ki vključujejo 
zagotavljanje dostopa, cenovne dostopnosti in kakovosti dolgotrajne oskrbe ter ustrezne 
delovne sile. Mnogi, ki potrebujejo oskrbo, do nje ne morejo dostopati zaradi vrzeli v 
ponudbi, visokih stroškov ter pomanjkanja socialne zaščite ali zavarovanja, ki bi zagotovili 
cenovno dostopnost. Brez ustrezne socialne zaščite lahko zaradi potrebne dolgotrajne oskrbe 


%1 JRC, Health care and long-term care workforce: Demographic challenges and potential contribution of 
migration and digital technology, https://publications.jre.ec.europa.eu/repository/handle/JRC 121698. 


32 Napovedi iz poročila o staranju prebivalstva za leto 2018. 

posamezniki pristanejo v revščini. To tveganje je treba uskladiti z ohranjanjem fiskalne 
vzdržnosti sistemov v starajoči se družbi. 


Kakovostna dolgotrajna oskrba je pomembna za zagotavljanje osebnega dostojanstva, izbire 
in dobrega počutja ter za preprečevanje nepotrebnih hospitalizacij. Trenutno v EU obstajajo 
različni standardi in razlage kakovosti, države članice pa so na različnih stopnjah 
zagotavljanja kakovosti. Pomembno je opozoriti, da obstajajo različni načini zagotavljanja 
kakovostne dolgotrajne oskrbe. S storitvami v skupnosti za starejše, ki potrebujejo 
dolgotrajno oskrbo, vključno z invalidi, se lahko podpira njihova pravica, da samostojno 
živijo v skupnosti, dokler je to mogoče. Po drugi strani pa se lahko z institucionalnimi in 
drugimi storitvami zagotavljajo storitve oskrbe, ki presegajo zmogljivosti v skupnosti. 


Zaposlovanje in ohranjanje usposobljenega osebja za dolgotrajno oskrbo je težavno zaradi 
nizkega plačila in zahtevnih delovnih pogojev. To še povečuje pritisk na neformalne 
negovalce — običajno so to ženske —, ki težko usklajujejo oskrbo in plačano delo, kar pogosto 
povzroča stroške za družbo, kot so negativni učinki na zdravje in dobro počutje, manjša 
udeležba na trgu dela in nižji dohodki. 


Kakor je poudarjeno v sporočilu o močni socialni Evropi za pravičen prehod"", bo razvoj 
močnih sistemov dolgotrajne oskrbe izboljšal dostop do cenovno dostopne in kakovostne 
dolgotrajne oskrbe, zagotovil dostojno življenje v starosti in spodbudil zaposlitvene možnosti 
v skrbstveni ekonomiji. Skupno poročilo Evropske komisije in Odbora za socialno zaščito, ki 
bo objavljeno leta 2021, bo pojasnilo trenutno stanje sistemov dolgotrajne oskrbe v EU in 
posledice pandemije COVID-19. 


Obsežna uvedba socialnih in tehnoloških inovacij, kakršne so e-zdravje, mobilno zdravje, 
oskrba na daljavo, celostna oskrba in neodvisno življenje, bi lahko znatno izboljšala 
učinkovitost sistemov zdravstvenega varstva in dolgotrajne oskrbe. Modeli zdravstvenega 
varstva s spremljanjem na daljavo, zlasti takšni, ki med oskrbovalce vključujejo bolnike in 
družinske člane, so pokazali jasne koristi za bolnike s kroničnimi boleznimi". 

Integracija oskrbe s tesnim sodelovanjem in izmenjavo informacij med strokovnjaki, 
bolniki in njihovimi oskrbovalci (vključno z neformalnimi oskrbovalci) lahko omeji 
naraščajoče stroške zdravstvenega in socialnega varstva ter starejšim pomaga, da dlje 
ostanejo samostojni, in izboljša njihovo dobro počutje. 


Za zagotavljanje zdravstvenih in socialnih storitev, tudi za starejše, se vse pogosteje 
uporabljajo socialna podjetja in neprofitne organizacije (zlasti družbe za vzajemno 
zavarovanje). Lahko so učinkoviti, ker koreninijo v lokalnem okolju in ga poznajo ter imajo 
izrecne socialne cilje. 


EU podpira države članice pri uvajanju sistemov in reform dolgotrajne oskrbe z analitičnim 
delom, medsebojnimi izmenjavami, političnimi smernicami in financiranjem FU. Izzivi na 
področju dolgotrajne oskrbe in zdravstvenega varstva se odražajo tudi v evropskem semestru. 
EU olajšuje usklajevanje nacionalnih sistemov socialne varnosti in ščiti pravice oseb, ki se 


33  COM(2020) 14 final z dne 14. januarja 2020. 
%4 Transforming the future of ageing, SAPEA (2019) https://www.sapea.info/wp-content/uploads/tfa-report.pdf 


gibljejo v Evropi, vključno z njihovim dostopom do storitev za dolgotrajno oskrbo". Več 
pobud bo pomagalo izboljšati položaj neformalnih oskrbovalcev in zagotovilo ustrezno 
plačilo v sektorju — med drugim sta to direktiva o usklajevanju poklicnega in zasebnega 
življenja in predlog direktive o ustreznih minimalnih plačah"%. Analiza vpliva izbruha 
COVID-19 na dolgotrajno oskrbo% in smernice za obvladovanje pandemije v okoljih 
dolgotrajne oskrbe"Š so izpostavile strukturne šibkosti. 


5.2. Mobilnost, povezljivost in dostopnost 


Starajoče se družbe v Evropi predstavljajo demografski trend, ki bo v prihodnosti verjetno 
vplival na vzorce mobilnosti. Ponudniki javnega prevoza se bodo morali prilagoditi vse 
večjemu številu potnikov z invalidnostjo ali omejeno mobilnostjo, zato bodo morali vlagati v 
pametno prometno infrastrukturo brez ovir in takšna vozila. Ker med starejšimi prevladujejo 
ženske, se bo mobilnost morda morala bolj osredotočati na posebne potrebe žensk glede časa, 
namena, poteka, razdalje in varnosti potovanja. 


Avtomatizacija in digitalizacija prometa lahko pomagata zmanjšati število nesreč, izboljšati 
potovalne in prometne dejavnosti, spodbujati multimodalnost, zmanjševati porabo energije in 
onesnaževanje ter optimizirati uporabo virov in infrastrukture. Po drugi strani pa predstavljata 
tudi izzive za starejše, ki nimajo osnovnih digitalnih znanj in spretnosti ali imajo omejen 
dostop do interneta. Ti izzivi zadevajo zlasti starejše, ki živijo na podeželju. 


Različne potrebe in zmožnosti starejših bi bilo treba upoštevati pri organizaciji urbane 
infrastrukture in storitev. Številna mesta v svojih načrtih urbane mobilnosti že upoštevajo 
zdravje, enakost spolov in druge vidike. Dostopnost prispeva k socialni vključenosti. 
Prilagojene stanovanjske rešitve in „pametni domovi" s senzorji in avtomatiziranimi sistemi 
za električne aparate, razsvetljavo in ogrevanje lahko izboljšajo varnost starejših, ki živijo 
sami, ter povečajo trajnost in možnost ponovne uporabe izdelkov. 


5.3. Ozemeljske razlike pri dostopu do oskrbe in storitev 


Čeprav je v večini držav EU osnovni nabor zdravstvenih storitev zajet v univerzalno 
zdravstveno zavarovanje, se obseg storitev in stopnja delitve stroškov med državami močno 
razlikujeta. Dejansko dostop do oskrbe je lahko omejen zaradi finančnih razlogov, 
pomanjkanja osebja, dolgih čakalnih dob in prevelike oddaljenosti najbližje zdravstvene 
ustanove. Nekatere države članice zaznavajo težave pri dostopu do zdravstvenega varstva 
na podeželskih in obrobnih območjih. Ta področja so znana kot področja s ,,labo 
zdravstveno pokritostjo"? Regionalne razlike pri dostopu do zdravstvenega varstva so se 
dodatno povečale med pandemijo COVID-19. To velja tako za dostop do storitev dolgotrajne 
oskrbe kot tudi infrastrukturo. 


5 Uredba (ES) št. 883/2004 z dne 29. aprila 2004. 

3 Direktiva (EU) 2019/1158 z dne 20. junija 2019 in COM(2020) 682 final z dne 28. oktobra 2020. 

37 Skupno poročilo Evropske komisije in Odbora za socialno zaščito, ki bo objavljeno leta 2021. 
https://www.ecde.europa.eu/en/publications-data/surveillance-COV ID-19-long-term-care-facilities-EU-EBA 
Vir: Eurostatova spletna preglednica: hlth silc 21. Glej tudi zemljevid zdravstvenih ustanov v EU . 

Zemljevid 2. Trajanje vožnje do najbližje zdravstvene ustanove 


Trajanje vožnje do najbližje zdravstvene ustanove 

Tehnologija lahko pomaga izboljšati dostop starejših do zdravstvenega varstva, zlasti na 
oddaljenih območjih. Digitalne rešitve imajo pomembno vlogo pri odpravljanju vrzeli in 
postajajo vse pogostejše, na primer za telekonzultacije. Za to bosta potrebna ustrezno 
usposabljanje in podpora pri uporabi takih orodij. 


Zaradi majhne gostote prebivalstva podeželske občine težko nudijo stroškovno učinkovit, 
reden in priročen javni prevoz, ki je dostopen in cenovno sprejemljiv tudi za starejše. Če se 
lokalni objekti, kot so trgovine, banke, zdravstvene ustanove itd., zaprejo, morajo ljudje za 
dostop do teh storitev potovati dlje, kar lahko nesorazmerno prizadene starejše prebivalce 
podeželja. Inovativne rešitve znotraj skupnosti, včasih z mobilnimi storitvami, lahko 
pomagajo zapolniti vrzeli in ohraniti dostop do storitev na redko poseljenih območjih. 


Okvir 2: Obravnavanje potreb vseh generacij 


Eno glavnih vprašanj v razpravi o odzivu na staranje je medgeneracijska pravičnost. Izziv je 
ohraniti ustrezno raven socialne zaščite, ne da bi prekomerno obremenili vse manjši obseg 
delovno sposobnega prebivalstva, katerega prispevki so največji vir financiranja socialnih 
sistemov. Prenos davčne obremenitve z dela na onesnaževanje, kakor je predlagano v 
evropskem zelenem dogovoru, lahko ponudi nove rešitve. Brez nadaljnjih reform je zaradi 
vse večje raznolikosti na trgu dela manj ljudi vključenih v sisteme socialne zaščite in manj jih 
vplačuje vanje. 


Vzdržnost javnih financ je treba pozorno spremljati, zlasti v državah z visokim javnim 
dolgom. Skupni stroški javnofinančnih odhodkov, povezanih s starostjo, trenutno v EU kot 
celoti presegajo 25 % BDP. Po napovedih v poročilu o staranju prebivalstva za leto 2018 naj 
bi se ti stroški do leta 2070 povečali za 1,1 odstotne točke, pri čemer naj bi se v 11 državah 
članicah povečali za 3 odstotne točke ali več. Povečanje je predvsem posledica odhodkov za 
dolgotrajno oskrbo in zdravstveno varstvo, potrebnih, da se zadostijo potrebe starajočega se 
prebivalstva. Poleg tega so se zaradi boja proti pandemiji COVID-19 in gospodarskih 
posledic omejitev gibanja pojavili dodatni izzivi. 


V praksi pa se lahko izkaže, da bo povečanje odhodkov, povezanih s staranjem, še večje, na 
primer, če se pretekle pokojninske reforme razveljavijo ali se sprejmejo nove reforme, s 
katerimi se odhodki povečajo. Na področju zdravstvenega varstva in dolgotrajne oskrbe bi 
lahko tehnološki napredek pripomogel k izboljšanju kakovosti storitev, vendar bi lahko 
privedel tudi do višjih odhodkov; podobno bo za cenovno dostopnejšo dolgotrajno oskrbo 
morda potrebno dodatno javno financiranje. 


Fiskalna vzdržnost in ustreznost sta dve plati iste medalje, saj je Evropa trdno zavezana 
ohranjanju visokih socialnih standardov. K usklajevanju socialne in fiskalne vzdržnosti lahko 
ukrepi politik pripomorejo s podaljšanjem delovnega življenja, povečanjem pokritosti in 
ponovnim razmislekom o sistemih socialne zaščite. 


5.4. Izboljšanje dobrega počutja z medgeneracijsko solidarnostjo 


Zaradi povečevanja deleža starejših so lahko potrebne politike za obravnavanje socialnih in 
čustvenih potreb, kakršni sta varnost in socialna interakcija. Mešani socialni stiki so omejeni, 
ker se različne starostne skupine naseljujejo v različnih soseskah in regijah glede na 
stanovanjske preference, ki so odvisne od življenjskega obdobja posameznika. Mladi študenti 
običajno gravitirajo k mestnim središčem, mlade družine se naselijo v predmestjih, starejši pa 

se preselijo na manj gosto poseljena območja in so bolj oddaljeni od mestnih središč. Ti 
vzorci selitev glede na starost" lahko vplivajo na medgeneracijsko povezanost. 


Po ocenah se približno 30 milijonov odraslih v EU pogosto počuti osamljenih“. Osamljenost 
zadeva vse starostne skupine. Dejavniki, kakršni so slabo zdravje, neugodne gospodarske 
razmere in samsko življenje, so povezani z višjo stopnjo osamljenosti. 


Kriza zaradi COVID-19 je poudarila splošni pomen duševnega zdravja. Omejitve gibanja so 
močno vplivale na zelo stare, slabotne ljudi, ki živijo v bivalni oskrbi in pogosto nimajo 
dostopa do digitalne komunikacije ali znanj in spretnosti za njeno uporabo. Naložbe v 
digitalna znanja in spretnosti, razvoj skupnosti ter medgeneracijsko kohezijo lahko preprečijo 
poslabšanje duševnega zdravja in dobrega počutja ter zmanjšajo neenakosti. 


Zdravi starejši ljudje lahko znatno prispevajo k ustvarjanju družbene in gospodarske 
vrednosti v naših družbah. Z neizkoriščanjem njihovih kognitivnih spretnosti se ne škoduje 
zgolj njihovemu duševnemu in telesnemu zdravju ter dobremu počutju, temveč je to tudi 
izgubljena priložnost za skupnost. 


Narašča sicer še nerazširjena težnja po ureditvi večgeneracijskih stanovanj, včasih v obliki 
stanovanjskih zadrug, ki lahko starejšim stanovalcem zagotovijo družbo, mlajšim prenos 
spretnosti in znanj ter vsem dragoceno socialno interakcijo. 


13. Kako bi lahko EU podprla prizadevanja držav članic za uskladitev ustreznega in 
cenovno dostopnega zdravstvenega varstva in dolgotrajne oskrbe s fiskalno in finančno 
vzdržnostjo? 


14. Kako bi lahko EU podprla države članice pri obravnavi izzivov dolgotrajne oskrbe? 
Katere cilje in ukrepe bi bilo treba uresničiti v okviru politike EU glede dostopnosti, 
kakovosti, cenovne dostopnosti ali delovnih pogojev? Kaj je treba upoštevati pri redko 
naseljenih območjih? 

15. Kako bi lahko starejši izkoristili prednosti digitalizacije mobilnosti in zdravstvenih 
storitev? Kako bi lahko izboljšali dostopnost, razpoložljivost, cenovno dostopnost in 
varnost javnega prevoza za starejše, zlasti na podeželskih in oddaljenih območjih? 


16. Ali se pri oblikovanju politik dovolj zavedamo vzrokov in učinkov osamljenosti? Kaj bi 
bilo mogoče storiti za preprečevanje osamljenosti in družbene izolacije starejših? 
Kakšno podporo lahko zagotovi EU? 


17. Kakšno vlogo pri obravnavi izzivov starajočega se prebivalstva ima lahko upoštevanje 
večgeneracijskega življenja in stanovanj pri prostorskem načrtovanju mestnih in 
podeželskih okolij? Kako bi lahko to možnost bolje izkoristili? 


6. Obeti 


Staranje ter z njim povezani izzivi in priložnosti so prisotni vse življenje, vendar se naše 
perspektive spreminjajo. Številni mladi se danes težko vključijo na trg dela, sedanja kriza 
zaradi COVID-19 pa je razmere še poslabšala. Dolgoročno so pričakovanja, da bo življenjska 


4 JRC, Demographic landscape of EU territories — challenges and opportunities in diversely ageing regions, 
https://publications.jre.ec.europa.eu/repository/handle/JRC123046. 


^ Poročilo JRC o politikah: Loneliness — an unequally shared burden in Europe, 2019 

doba daljša kakor pri generaciji njihovih starih staršev, pri številnih mladih podlaga za 
številne odločitve, na primer glede izobraževanja, poklicnega življenja in prekinitev poklicne 
poti. To pa vpliva na njihovo zdravje ter njihovo mesto v gospodarstvu in družbi. Hkrati 
današnja starejša generacija prinaša vseživljenjske prispevke, potrebe in pričakovanja. Skupaj 
so del družbe in gospodarstva, ki mora vsem deležnikom zagotoviti blaginjo, uspeh in dobro 
počutje. Obravnavanje izzivov in priložnosti, ki jih prinaša staranje, je zato individualna in 
kolektivna odgovornost. 


Kakor je navedeno v tej zeleni knjigi, obstajajo številni načini, kako preprečevati ali 
omejevati negativne posledice staranja prebivalstva za našo družbo. Ti načini so med drugim 
spodbujanje zdravega in aktivnega staranja, izboljšanje odpornosti zdravstvenih sistemov in 
sistemov oskrbe, izboljšanje učinkovitosti trga dela, posodobitev socialne zaščite ter 
spodbujanje zakonitih migracij in vključevanja, kar bi bilo treba za večjo produktivnost in 
učinkovitost na vseh področjih vključiti v kombinacijo politik. 


EU se lahko z navedenimi izzivi spoprime z zavzetostjo in udejstvovanjem mladih in 
starejših, spodbujanjem medgeneracijske solidarnosti in odgovornost s podpornimi politikami 
ter utiranjem poti razvoju spodbudne in dinamične družbe. 


Namen mehanizma za okrevanje in odpornost, ki je ključni instrument za okrevanje v 
središču pobude NextGenerationEU, je pri tem podpreti države članice, da bi ob izhodu iz 
sedanje krize lahko okrepile svoj potencial za gospodarsko rast, ustvarjanje delovnih mest ter 
gospodarsko in socialno odpornost. Program NextGenerationEU je hkrati sredstvo za 
medgeneracijsko podporo in pravičnost, s katerim se olajšuje trajnostno srednje- in 
dolgoročno okrevanje gospodarstva, ki naj bi s kombinacijo ambicioznih reform in naložb 
držav članic koristilo prihodnjim generacijam. 


Vendar pri staranju ne gre le za ohranjanje rasti in socialno državo. Gre tudi za našo družbo 
kot celoto in način, kako medgeneracijsko sodelujemo. Vzporedno z odzivom politike glede 
družbeno-gospodarskih posledic staranja moramo razpravljati o tem, kako zagotoviti, da 
lahko vsakdo sodeluje v naših družbah. Zato je treba v razpravo dejavno vključiti tako mlade 
kot stare. 


Navsezadnje se razprava o politikah za obravnavanje izzivov in priložnosti, ki jih prinaša 
staranje, nanaša tako na takojšnje kot tudi dolgoročne rešitve. Potreben je v prihodnost 
usmerjen razmislek o vplivih in alternativah v okviru tega demografskega prehoda v EU ter 
njegovih posledicah za vlogo Evrope v svetu. Takšno, v prihodnost usmerjeno razmišljanje bi 
lahko prispevalo k razpravi in podprlo dolgoročne trajnostne izbire politik v korist ljudem 
vseh starosti. 


KAKO SODELOVATI V POSVETOVANJU 


S to zeleno knjigo se začenja 12-tedensko javno posvetovanje. Komisija bo pri svojem 
prihodnjem delu upoštevala vse prispevke in dala povratne informacije o rezultatih. Vabimo 
vas, da svoj prispevek pošljete z elektronskim obrazcem, ki je na voljo na naslednjem 
naslovu: 

https://ec.europa.eu/info/law/better-regulation/have-your-say/initiatives/12722-Green-Paper- 


on-Ageing 

Če za odgovor uporabite elektronski obrazec, bomo vaša mnenja lažje obdelali. Vendar lahko 
pošljete tudi pisni prispevek na naslednji naslov: 


Green paper on ageing 
SG.E.3 

BERL 06/270 
European Commission 
1049 Bruxelles/Brussel 
BELGIOUE/BELGIE 

